Преди няколко седмици, след поредната игра на Ticket to Ride (официална страница) (настолна игра, която се оказа доста популярна в България) решихме, че е редно да има и карта на България (стандартните, които се продават, са: САЩ, Европа, Скандинавия, Азия, Швейцария, Германия).

Речено-сторено, както се казва. След няколко дни извличане на статистика от някои от останалите карти, смятане на разстояние и консултиране със сайта на НКЖИ, направих картата:

От тук може да си свалите всичко необходимо (правата са на Days of Wonder, а картата е направена с тяхно разрешение), за да я разпечатате в домашни условия (оригиналните файлове са на GIMP, ако някой иска да коригира някои кривини по поставянето на линиите). За разпечатване на картите с маршрути ползвайте стандартната опция на операционната система за разпечатване на няколко изображения на една страница. А за разпечатване на картата използвайте Rasterbator, като изберете разпечатване на 8 листа A4.

Тествали сме я с двама, с трима и с петима играчи. Няма очевидни проблеми засега.

Някои коментари по правилата:

Важат стандартните правила. За неигралите на Европа – тунелите изискват обръщане на три карти от купчината, и ако между тях има такива от избрания от играча цвят (или локомотиви), играчът трябва да даде още толкова от този цвят. При фериботите са нужни толковна брой локомотиви, колкото полета са с картинка на ферибот

Освен картата ви е нужен и основен комплект – напр. САЩ или Европа

На extra-sheet.png има допълнителните правила

Всеки играч има по 2 гари (ако нямате Европа, може да използвате монети). Правилата за гарите вижте от правилата на Европа.

Има автобуси – тъй като има доста крайни точки, несвързани с релси с повече от един град (Сандански, Кърджали, Свиленград, и др.) те са свързани с автобуси. Цената на автобусната линия е +1. Т.е. ако линията е 4 полета, трябва да дадете 5 карти от един цвят. (по-скъпо е с автобус, все пак)

Има две теснолинейни линии – Септември-Добринище и Червен Бряг-Оряхово – за тях последната карта не е нужно да е от същия цвят. Т.е. може да дадете 4 от един цвят и 1 от който и да е

Накрая на играта има бонус по 5 точки за най-дълъг маршрут и за най-много направени маршрути.

При игра с двама двойните линии са единични. При игра с трима е под въпрос – пробвайте и по двата начина.

Могат да играят до петима играчи. Малко е пренаселено с петима, но се получава игра (тествано е).

Някои коментари по правенето на картата и връзката с реалната инфраструктура:

Тунелът Троян-Карлово е само проект, не съществува реално. Но сметнах, че е нужно да има повече преминавания на балкана, от гледна точка на баланса на играта

Теснолинейката Червен Бряг-Оряхово не съществува от близо 15 години, но пък я сложих, за да има 2 теснолинейки.

Доста гари от реалната карта са изпуснати, разбира се, дори кръстопътни такива, като Повеляново, Бойчиновци. Иначе щеше да е претрупано. Предпочел съм Добрич, Кърджали, Кюстендил пред крайните Кардам, Подкова, Гюешево.

Липсата на някои областни градове за сметка на малки градчета е обяснима – на ЖП картата на България малки населени места (Тулово, Дъбово, Зимница, Комунари, Синдел, Брусарци) са кръстопътни.

Двойните линии на картата са реално двойни линии по ЖП картата.

За тунелите съм правил справка в НКЖИ, като между Карлово и София има тунел, но на картата не е отразен, за да не е построяването твърде трудно

„Фериботите“ по Дунав са алтернатива на автобуса за свързване на крайни точки. Не че има пътнически кораби между всички дунавски градове.

Реалните разстояния отговарят (с приближение) на броя полета между две гари. Смятал съм ги по google maps.

Някои градове не са точно на правилното си място на картата – с цел по-лесно нагласяне на линиите по картата.

Имената са изписани на латиница, за да може да се играе не само в България, а и защото шрифтът не е кирилизиран

Има няколко „easter eggs“ (които може би не е редно да казвам, но все пак): „черен влак се композира от Бургас за София“, от Червен Бряг тръгва червено, до Перник линиите са с цветовете на Миньор, а маршрутът Враца-Пловдив е „белият кон“. Поне на гара Левски не трябва да пазите багажа.

Тествайте, очаквам коментари и предложения. Приятна игра.